杨维桢
小临海曲十首
日落洞庭波，吴娃荡桨过。
道人吹铁笛，风浪夜来多。
道人铁笛响，半入洞庭山。
天风将一半，吹度白银湾。
仙橘大如斗，浮之过洞庭。
江妃浑未识，唤作楚王萍。
海客报奇事，青天火瓮飞。
明朝雷泽底，新有落星矶。
网得珊瑚树，移栽玛瑙盆。
夜来风雨横，龙气上珠根。
海上双雷岛，浑如滟滪堆。
乖龙拔山脚，飞渡海门来。
潮来神树没，潮归已树青。
云里天妃过，龙旗带雨腥。
客入毛公洞，洞深人不还。
明年探禹穴，相见会稽山。
太液象圆海，金莲夜夜开。
水中万年月，照见昆明灰。
秦峰望东海，云气常飘飘。
桑田明日事，奚用石为桥？